ספ פיונטק

יוזף עמנואל הוברטוס פיונטק (בגרמנית: Josef Emanuel Hubertus Piontek; נולד ב-5 במרץ 1940 בברסלאו שבגרמניה, כיום ורוצלאב שבפולין), ובקיצור, ספ פיונטק (Sepp Piontek) הוא כדורגלן ומאמן עבר גרמני. פיונטק שיחק כמעט לאורך כל הקריירה שלו בעמדת הבלם בוורדר ברמן, זכה עמה בתואר אליפות הבונדסליגה בעונת 1964/65, וערך שש הופעות בנבחרת גרמניה המערבית. בקריירת האימון שלו זוהה פיונטק במיוחד עם נבחרת דנמרק, אותה אימן במשך 11 שנים, והדריך ביורו 1984, מונדיאל 1986 ויורו 1988. פיונטק שיחק כנער במועדון VFL גרמניה ליר, ובשנת 1958 עלה לקבוצה הבוגרת של המועדון. בשנת 1960, טרום הקמת הבונדסליגה, הצטרף פיונטק לורדר ברמן, שם שיחק במשך 12 עונות ברציפות. בשנת 1961 זכה פיונטק עם ורדר ברמן בגביע הגרמני, לאחר ניצחון 2-0 בגמר על קייזרסלאוטרן. בעונת 1964/65 זכה פיונטק עם ורדר ברמן באליפות הבונדסליגה, בעונה השנייה בה הבונדסליגה הייתה קיימת, לאחר שהקבוצה הציגה את ההגנה הטובה ביותר בליגה, בה פיונטק שיתף פעולה עם הורסט דיטר הוטגס. בעונת 1966/67 התמודדו פיונטק וברמן בתחתית וניצלו מירידה במחזורי הסיום, אך עונה לאחר מכן, 1967/68 סיימו במקום השני, כאשר פיונטק הבקיע בעונה זו ארבעה שערים, שיא הכיבושים שלו לעונה אחת. עד לעונת 1969/70 היה פיונטק שחקן הרכב קבוע, אך איבד את מקומו בהרכב, ובשנת 1972 הודיע על פרישה ממשחק פעיל, לאחר שצבר 278 הופעות ליגה והבקיע 15 שערים במדי ורדר ברמן. לפיונטק שש הופעות במדי נבחרת גרמניה המערבית, כולם בין השנים 1965 ו-1966, אך הוא מעולם לא השתתף בטורניר גדול. מיד לאחר פרישתו החל פיונטק לאמן את ורדר ברמן, שם אימן עד לשנת 1975. מיד לאחר עזיבתו את ברמן אימן פיונטק עונה אחת בפורטונה דיסלדורף, שנתיים בנבחרת האיטי ועונה אחת בפ.צ. סנט פאולי. התקופה המשמעותית ביותר של פיונטק כמאמן הייתה החל משנת 1979 עד לשנת 1990, 11 שנים בהן אימן פיונטק את נבחרת דנמרק. פיונטק אימן את דנמרק ב-115 משחקים בינלאומיים, ובשנת 1983 נבחר הן כמאמן העונה בדנמרק, והן כמאמן השנה של מגזין הכדורגל וורלד סוקר, בין השאר משום שהעפיל עם נבחרת דנמרק ליורו 1984, בו הגיעה דנמרק לחצי הגמר, והודחה על ידי נבחרת ספרד בבעיטות הכרעה. בשנת 1986 העפילו פיונטק ודנמרק למונדיאל 1986, שהיה המונדיאל הראשון בו השתתפה נבחרת דנמרק, שניצחה את כל שלושת משחקיה בשלב הבתים, לרבות ניצחון מפתיע בתוצאה 2-0 על נבחרת גרמניה המערבית, אך הודחה לאחר תבוסה 5-1 לנבחרת ספרד בשמינית הגמר. בשנת 1988 העפילו פיונטק ודנמרק ליורו 1988, אך הודחו בשלב הבתים, אותו סיימו עם אפס נקודות. בשנת 1990 עזב פיונטק את תפקידו בנבחרת דנמרק, לאחר שלא הצליח להעפיל למונדיאל 1990. בשנת 2008 נכנס פיונטק להיכל התהילה של הכדורגל הדני, כמאמנה של נבחרת הכוכבים של דנמרק בשנות ה-80. לאחר עזיבתו של פיונטק את נבחרת דנמרק, הוא מונה בשנת 1990 כמאמן נבחרת טורקיה, אותה אימן במשך שלוש שנים, והיה בין בוני היסודות לדור העתידי של נבחרת טורקיה, שהחל להצליח בשלהי שנות ה-90. לאחר מכן אימן פיונטק את בורסאספור הטורקית למשך תקופה קצרה, ולאחר מכן חזר לדנמרק כדי לאמן את אולבורג בולדספילקלאב, ואחר כך את סילקבורג. בשנת 2000 החל לאמן את נבחרת גרינלנד, ועזב את התפקיד בשנת 2002. כעבור שנתיים, אימן שוב את גרינלנד לתקופה קצרה, ופרש מאימון. נכון להיום, פיונטק מתפרנס ממתן הרצאות. ורדר ברמן הגביע הגרמני: 1961 אליפות גרמניה: 1964/65 מאמן השנה בדנמרק: 1983 מאמן השנה של המגזין וורלד סוקר: 1983 היכל התהילה של הכדורגל הדני מדיה וקבצים בנושא ספ פיונטק בוויקישיתוף ספ פיונטק, באתר Transfermarkt ספ פיונטק, באתר Fussballdaten.de (בגרמנית) ספ פיונטק, באתר WorldFootball.net ספ פיונטק, באתר National Football Teams ספ פיונטק, באתר FootballDatabase.eu פרופיל המאמן, באתר Transfermarkt